CELEX: 32021R0642
Language: ro
Date: 2020-10-30 00:00:00
Title: Regulamentul delegat (UE) 2021/642 al Comisiei din 30 octombrie 2020 de modificare a anexei III la Regulamentul (UE) 2018/848 al Parlamentului European și al Consiliului în ceea ce privește anumite informații care trebuie furnizate pe etichetele produselor ecologice (Text cu relevanță pentru SEE)

20.4.2021   
               
               
                  RO
               
               
                  Jurnalul Oficial al Uniunii Europene
               
               
                  L 133/1
               
            
         REGULAMENTUL DELEGAT (UE) 2021/642 AL COMISIEI
         din 30 octombrie 2020
         de modificare a anexei III la Regulamentul (UE) 2018/848 al Parlamentului European și al Consiliului în ceea ce privește anumite informații care trebuie furnizate pe etichetele produselor ecologice
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2018/848 al Parlamentului European și al Consiliului din 30 mai 2018 privind producția ecologică și etichetarea produselor ecologice și de abrogare a Regulamentului (CE) nr. 834/2007 al Consiliului (1), în special articolul 23 alineatul (2) litera (a),
         întrucât:
         
                     (1)
                  
                  
                     Capitolul III din Regulamentul (UE) 2018/848 stabilește norme de producție aplicabile producției ecologice, iar anexa III la regulamentul menționat prevede norme privind, printre altele, ambalarea și transportul produselor ecologice și în conversie. Mai exact, punctul 2.1 din anexa respectivă impune prezentarea anumitor informații pe etichetă sau într-un document de însoțire.
                  
               
                     (2)
                  
                  
                     Hrănirea efectivelor de animale și a animalelor acvatice cu hrană pentru animale ecologică este unul dintre principiile producției ecologice. În anumite condiții, normele de producție permit însă utilizarea anumitor materii prime neecologice și în conversie pentru hrana pentru animale.
                  
               
                     (3)
                  
                  
                     Pentru a respecta normele privind producția ecologică, operatorii trebuie să fie informați în mod adecvat în ceea ce privește hrana pentru animale pe care o utilizează. Mai exact, trebuie să știe dacă hrana pentru animale este autorizată pentru producția ecologică, compoziția hranei pentru animale și proporția compușilor ecologici, în conversie și neecologici din hrana pentru animale.
                  
               
                     (4)
                  
                  
                     Materialele de reproducere a plantelor (inclusiv semințele) utilizate pentru producția ecologică de plante sau produse vegetale trebuie să fie ecologice în conformitate cu punctul 1.8.1 din partea I a anexei II la Regulamentul (UE) 2018/848. Totuși, dată fiind indisponibilitatea materialelor ecologice de reproducere a plantelor pentru anumite specii, subspecii sau soiuri, punctul 1.8.5 din partea I a anexei respective permite utilizarea materialelor în conversie de reproducere a plantelor și prevede autorizația de utilizare, în anumite condiții, a materialelor neecologice de reproducere a plantelor.
                  
               
                     (5)
                  
                  
                     În temeiul Directivei 66/401/CEE a Consiliului (2), semințele sub formă de amestec de genuri, specii sau soiuri diferite de plante furajere pot fi comercializate cu condiția ca, printre altele, proporția de greutate a diferitelor componente, indicată în funcție de specie și, după caz, în funcție de soi, să fie indicată pe eticheta oficială.
                  
               
                     (6)
                  
                  
                     Având în vedere importanța utilizării amestecurilor de semințe de plante furajere pentru a conferi hranei pentru animale o calitate nutrițională superioară și – inclusiv în absența intenției de utilizare ca plante furajere – pentru a îmbunătăți adaptabilitatea plantelor la condițiile agronomice regionale și pentru a spori fertilitatea și biodiversitatea solurilor, în special când amestecurile de semințe sunt utilizate în cadrul practicilor agronomice care vizează protejarea solului și a apei, cum ar fi culturile de acoperire, și ținând seama de indisponibilitatea semințelor ecologice sau în conversie, este posibilă utilizarea amestecurilor de semințe în conformitate cu normele privind producția ecologică chiar și atunci când acestea conțin semințe ecologice, în conversie și neecologice autorizate de diferite specii de plante. În acest scop, fără a se aduce atingere cerințelor și informațiilor necesare în temeiul Directivei 66/401/CEE, utilizatorii trebuie să dispună de informații precise privind prezența și cantitatea componentelor ecologice și în conversie ale amestecurilor respective.
                  
               
                     (7)
                  
                  
                     Etichetele de pe ambalajele unor astfel de amestecuri trebuie însă să indice și faptul că utilizarea amestecurilor este permisă doar în limitele prevăzute de autorizația eliberată în temeiul punctului 1.8.5. din partea I a anexei II la Regulamentul (UE) 2018/848 și, prin urmare, doar pe teritoriul statului membru a cărui autoritate competentă a eliberat autorizația respectivă.
                  
               
                     (8)
                  
                  
                     De asemenea, pentru a se promova utilizarea semințelor ecologice și în conversie și pentru a se asigura respectarea unui prag cantitativ minim armonizat, este necesar să se stabilească un procentaj total minim din greutate de semințe ecologice și în conversie care să facă parte din amestec atunci când pe etichetă se face referire la componentele ecologice și în conversie.
                  
               
                     (9)
                  
                  
                     Prin urmare, punctul 2.1 din anexa III la Regulamentul (UE) 2018/848 trebuie să fie modificat în consecință.
                  
               
                     (10)
                  
                  
                     Din motive de claritate și de securitate juridică, prezentul regulament trebuie să se aplice de la data aplicării Regulamentului (UE) 2018/848,
                  
               ADOPTĂ PREZENTUL REGULAMENT:
         
            Articolul 1
            Punctul 2.1 din anexa III la Regulamentul (UE) 2018/848 se modifică în conformitate cu anexa la prezentul regulament.
         
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 1 ianuarie 2022.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 30 octombrie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 150, 14.6.2018, p. 1.
         
            (2)  Directiva 66/401/CEE a Consiliului din 14 iunie 1966 privind comercializarea semințelor de plante furajere (JO 125, 11.7.1966, p. 2298).
      
      
         
            ANEXĂ
            Punctul 2.1. din anexa III la Regulamentul (UE) 2018/848 se înlocuiește cu următorul text:
            
               „2.1.   Informațiile care trebuie furnizate
               
                        
                           2.1.1.
                        
                        
                           Operatorii garantează că produsele ecologice și produsele în conversie sunt transportate către alți operatori sau alte unități, inclusiv către angrosiști și comercianți cu amănuntul, numai în ambalaje, recipiente sau vehicule corespunzătoare închise astfel încât modificarea (inclusiv substituirea) conținutului să nu poată fi realizată fără manipularea sau deteriorarea sigiliului și cărora li se aplică o etichetă pe care se precizează, fără a se aduce atingere altor indicații impuse prin dreptul Uniunii:
                           
                                       (a)
                                    
                                    
                                       denumirea și adresa operatorului și, dacă aceștia sunt diferiți, ale proprietarului sau ale vânzătorului produsului;
                                    
                                 
                                       (b)
                                    
                                    
                                       denumirea produsului;
                                    
                                 
                                       (c)
                                    
                                    
                                       denumirea sau numărul de cod al organismului de control sau al autorității de control de care aparține operatorul; și
                                    
                                 
                                       (d)
                                    
                                    
                                       dacă este cazul, marca de identificare a lotului, aplicată în conformitate cu un sistem de marcare aprobat la nivel național sau convenit cu autoritatea de control sau organismul de control, care să permită stabilirea unei legături între lot și registrele menționate la articolul 34 alineatul (5).
                                    
                                 
                     
                        
                           2.1.2.
                        
                        
                           Operatorii garantează că furajelor combinate autorizate în producția ecologică transportate către alți operatori sau către alte exploatații, inclusiv către angrosiști și comercianți cu amănuntul, li se aplică o etichetă pe care se precizează, în plus față de orice alte indicații impuse prin dreptul Uniunii:
                           
                                       (a)
                                    
                                    
                                       informațiile prevăzute la punctul 2.1.1;
                                    
                                 
                                       (b)
                                    
                                    
                                       dacă este cazul, ca greutate a substanței uscate:
                                       
                                                   (i)
                                                
                                                
                                                   procentajul total de materii prime ecologice pentru hrana pentru animale;
                                                
                                             
                                                   (ii)
                                                
                                                
                                                   procentajul total de materii prime în conversie pentru hrana pentru animale;
                                                
                                             
                                                   (iii)
                                                
                                                
                                                   procentajul total de materii prime pentru hrana pentru animale neinclus la punctele (i) și (ii);
                                                
                                             
                                                   (iv)
                                                
                                                
                                                   procentajul total de hrană pentru animale de origine agricolă;
                                                
                                             
                                 
                                       (c)
                                    
                                    
                                       după caz, denumirile materiilor prime ecologice pentru hrana pentru animale;
                                    
                                 
                                       (d)
                                    
                                    
                                       după caz, denumirile materiilor prime în conversie pentru hrana pentru animale; și
                                    
                                 
                                       (e)
                                    
                                    
                                       în cazul furajelor combinate care nu pot fi etichetate în conformitate cu articolul 30 alineatul (6), faptul că furajele respective pot fi utilizate în producția ecologică în conformitate cu prezentul regulament.
                                    
                                 
                     
                        
                           2.1.3.
                        
                        
                           Fără a se aduce atingere Directivei 66/401/CEE, operatorii garantează că, pe eticheta ambalajului unui amestec de semințe de plante furajere care conține semințe ecologice și în conversie sau semințe neecologice din anumite specii diferite de plante pentru care a fost eliberată o autorizație în condițiile relevante prevăzute la punctul 1.8.5 din partea I a anexei II la prezentul regulament, sunt furnizate informații cu privire la componentele exacte ale amestecului, prezentate ca procentaj din greutatea fiecărei specii componente și, după caz, a fiecăruia dintre soiurile respective.
                           În plus față de cerințele relevante prevăzute în anexa IV la Directiva 66/401/CEE, informațiile respective trebuie să includă, pe lângă indicațiile prevăzute la primul paragraf al prezentului punct, și lista speciilor componente ale amestecului care sunt etichetate ca ecologice sau în conversie. Procentajul total minim ca greutate al semințelor ecologice și în conversie în amestec este de cel puțin 70 %.
                           În cazul în care amestecul conține semințe neecologice, pe etichetă trebuie să figureze și următoarea afirmație: «Utilizarea amestecului este permisă doar în limitele prevăzute de autorizație și pe teritoriul statului membru a cărui autoritate competentă a autorizat utilizarea acestui amestec în conformitate cu punctul 1.8.5 din anexa II la Regulamentul (UE) 2018/848 privind producția ecologică și etichetarea produselor ecologice.»
                           Informațiile menționate la punctele 2.1.1 și 2.1.2 pot fi prezentate doar într-un document de însoțire, în cazul în care un astfel de document poate fi legat în mod incontestabil de ambalajul, recipientul sau vehiculul în care este transportat produsul. Acest document de însoțire cuprinde informații cu privire la furnizor sau la transportator.”